da en en en fr de da id da sv da da da da da da nb nb da de en en
De Gamle vandt stort over det nye bekendtskab i Old Boys-rækken: Malmøhus. - Svanholm Cricketklub
Mandag d. 25. maj 2015 kl. 09:13 af Henrik Pfaff
På en kold og stormfuld aften skulle De Gamle møde holdet fra Malmøhus, der holder til i Limhamn, lidt nord for Malmø. Mange af de ældre vil nok kunne huske færgeforbindelsen Dragør-Limhamn, der blandt andet af mange blev brugt til at indkøbe lidt toldfrit tobak o.l., men som indstillede driften i 1999, kort tid før Øresundsbroen blev indviet i juli 2000.
Imponerende er det, at holdet er i stand til fortsat at dyrke cricketsporten, da de til forskel fra os i Danmark/Brøndby stort set selv skal betale for at få stillet faciliteter til rådighed for deres sport. Dette understreger nok en gang, hvor priviligerede vi er her i Brøndby at få stillet anlægget på Svanholm Park til rådighed.
På en eller anden måde lykkedes det Kenneth Schwaner-Hansen at få sneget os til gærdet først. Om det var fordi Malmøhus kun var 7 spillere ved kampstart og håbede, at en 8. mand ville dukke op, får stå hen i det uvisse. Flinke som vi jo er, stillede Søren Vestergaard sig villigt til rådighed til at tage en marktjans for Malmøhus og blev senere erstattet af Lars Jensen. Det var endvidere deres første kamp i rækken, så ingen kendte rigtigt noget til deres spillemæssige niveau. Ligesom Twenty20-kampen i sidste uge havde vi igen Per Kyhe og Johan Luther som dommere samt Flemming Søegaard som regnskabsfører. Ren luksus må man sige.
Vore to åbnere Lars (4) og Allan From (1) mis-timede begge et slag fremover, og af alle markspillere valgte de at slå den ud til ingen andre end Søren, der usvigeligt sikkert holdt begge gribechancer. Der kan man da tale om sportsmanship - set med Malmhus's øjne. Med en total på kun 9 point for 2 gærder var der nu lagt lidt af et pres på de næste. Allan Majgaard (30*) og Mickey Lund (25*) forstod at forvalte ansvaret og løftede totalen til 71 i løbet af få overs. Jan Overgaard (7) kunne ikke rigtigt komme i gang, og ligesom de to åbnere blev han også grebet ud, dog ikke af Søren. Men vi havde da gudskelov stadig mere af det tunge skyts til rådighed. Kenneth (20*) og Dennis Zachariasson (26*) fortsatte fyrværkeriet, og Dennis blev den, der først nåede max-scoren. Nu gjaldt det så for sidstegærdet Søren (24*) at tilpasse deres scorer, så de begge kunne komme i nærheden af de maksimale 25. Som man kan se, lykkedes det til fulde, da Søren endte med 24* og Kenneth kunne runde af, dog kun med en ener. 150 point blev de alligevel til på de 20 overs, kampen var aftalt til.
Det var spændende at se, hvad Malmøhus ville være i stand til ved gærdet. Søren (1 for 7) og Dennis (1 for 3) blev sat til at åbne, og på en eller anden underfundig måde lykkedes det for dem, at få sig selv ud, så 3 gærder var nede for kun 9 point efter 5 overs. Allan M. (1 for 5) og Jan (1 for 3) fortsatte bowlingen, og stadig lykkedes det for dem at få sig selv ud ved greb af Søren (igen) og Allan F. Som sidste bowler blev Mickey sat på med sine velkendte 'ballon'-bolde, men han brugte kun to bolde, så blev sidstemanden kastet ud. På kun 11,2 overs var kampen hermed overstået med en total på kun 19 point til Malmøhus. Så vidt jeg erindrer, er det vist nok den laveste score i Old Boys-rækkens historie (ret mig endelig, hvis jeg husker forkert!).
Efter det obligatoriske bad (der var mange, der skulle have varmen igen) mødtes alle spillere i baren, hvor Malmhus's spillere - med en del australiere - gav udtryk for en glæde over at kunne være en del af dansk cricketsport, og især det sociale aspekt efter kampene, hvor man kan samles over et godt glas skummende fadøl.
Svanholm 150 for 3 på 20 overs
Malmøhus 19 for 5 på 11,2 overs
Fra en kulderystende referent